Сиринә Мифтахова

**Сиринә Мифтахова**,  Мифтахова Сиринә Илдус кызы (1992 елның 8 марты, Россия Федерациясе, Татарстан, Балык Бистәсе районы, Күгәрчен) — драма актрисасы, Әлмәт татар драма театры артисты (2014 елдан башлап). "Әдәби көрәш" җиңүчесе (2021 ел).  
## Тәрҗемәи хәле

1992 елның 8 мартында Татарстанның Балык Бистәсе районы Күгәрчен авылында туа. Кечкенәдән үк иҗатка тартыла, мавыгып шигырьләр яза, әмма иң баштан тормышын театр белән бәйләргә уйламый да: 9нчы сыйныфка кадәр табибә булырга хыяллана. 9нчы сыйныфны тәмамлагач, Казан театр укуханәсенә укырга керергә ниятли, әмма аны алмыйлар. Ләкин инде 11нче сыйныфны тәмамлагач, 2010 елда, ул шул укуханәгә укырга керә. 

Аның укытучылары арасында Инсаф Абдулла һәм Марсель Мәхмүтов кебек остазлар була. Беренчесе Сиринәне сәхнә теленә өйрәтсә, икенчесе аны тулысынча артист буларак үстерә. 2014 елда Сиринә Мифтахова укуханәне тәмамлый һәм Әлмәт татар драма театрына эшкә кабул ителә. 

2021 елда "Әдәби көрәш" ("Әдәби марафон") бәйгесендә катнаша һәм аның "Әдәби Сабантуй" дип исемләнгән финаль өлешендә җиңу ота. Әдәби марафонга үз шигырен ул соңгы көндә генә җибәреп кала, әмма барыбер онлайн этапта җиңгән 24 катнашучы арасына керә. Ләкин иң кызыгы әле алда гына була. 2021 елның 27 августында Арча шәһәрендә уздырылган "Әдәби Сабантуй"да Сиринә Мифтахова үз җиңүен кыюлыгы белән тартып ала, дисәң дә ялгыш булмас. Аны берничә мәртәбә бәйгедән төшереп калдырырга ниятлиләр, әмма ул үз сүзендә каты тора, үзенең җиңүен тулысынча дәлилли. Финалда ул Балык Бистәсе ягыннан чыккан Вазыйх Фатыйхов турында сөйли. Җиңүчеләргә бүләкләр тапшырылганнан соң, ул, елый-елый, әнисенә багышлап язылган шигырен яттан укый. 

Кияүдә, ире - Айрат Мифтахов - шулай ук Әлмәт театры артисты, балалары бар. 

## Театр
9нчы сыйныфта укыганда, Сиринә Болгар радиосында Габделфәт Сафин алып барган тапшыруга үзенең шигырен җибәрә һәм үткәрелгән бәйгедә җиңү яулап, концертка билет ота. Шул ук вакытта ул беренче тапкыр Камал театрына бара. Нәкъ бу вакыйгалардан соң Сиринә үзенең урыны сәхнәдә икәненә төшенә. 

2014 елның уртасында, Казан театр укуханәсен тәмамлап, Әлмәт театры коллективына кабул ителә. Беренче рольләрдән берсе Илгиз Зәйниевның "Амазонка" спектаклендәге Зилә  образы була. Төрле образларда иҗат итә ала торган актриса. Тамашачыларга күбрәк Равил Сабырның "Сигезле бию"дәге Гуля һәм Хәсән Сарьянның "Агыйделнең аръягында" спектаклендәге ана рольләре буенча таныш."Мин сәхнәдән төшмәскә тиеш!" - Сиринә Мифтахова, 9нчы сыйныфта Камал театрына барудан соң.

## Репертуар
Репертуарында 15кә якын роле бар.

* *Зилә* – “Амазонка” (И.Зәйниев), 
* *Болан* – “Елның дүрт фасылы” (Р.Фәтхиев), 
* *Костикның* *анасы, Ваняның сыйныфташы* – “Как прожить без взрослых” (Т.Воронина), 
* *Кыз* – “Шүрәле-шоу” (Э.Шахов), 
* *Гуля* – “Сигезле бию” (Р.Сабыр), 
* Новелла “Аван”– “Аhәң”, 
* Новелла “Мин ашарга яратам, ә кем яратмый?” – “Аhәң”, 
* *Яшь Мәснүнә* – “Йөрәк сере” (Л.Әминова), 
* *Икенче кыз* – “Адашкан ир.” (Р.Габделхакова), 
* *Ана* – “Агыйделнең аръягында” (Х.Сәрьян) һ.б.
## Фотосурәтләр

Файл:Сиринә Мифтахова 1.jpg|Сиринә Мифтахова фотосы
Файл:Сиринә Мифтахова 3.jpg|Сиринә Мифтахова сәхнәдә
Файл:Сиринә Мифтахова 5.jpg|Сиринә Мифтахова сәхнә түрендә

## Шулай ук карагыз
* Әлмәт татар драма театры
* Римма Гайсина
* Диләрә Фазлыева
* Зөлфия Газизова 
* Энҗе Сәйфетдинова

## Сылтамалар
* Бүген безнең яшь талантлы сөйкемле актрисабыз.. | Альметьевский театр
* Әдәби Сабантуй җиңүчесе: Мин ир-ат булып туарга тиеш булганмын, шуңа холкым көчле - YouTube
* Батырлар билгеле. "Әдәби Сабантуй"да кемнәр җиңде?
* Әдәби Сабан туеның финалы - YouTube

## Чыганаклар
* Сирина Мифтахова - актриса - биография - российские актрисы театра - Кино-Театр.Ру
* «Шәһәр мохите» тапшыруы
* Әлмәт татар драма театры сайты
* ТАТ МЕДИА: Альметьевск ТВ, 13 сентября 2021 // "Мин җиңәргә тиеш идем!"

## Искәрмәләр

Төркем:Татар артистлары
Төркем:Шәхесләр:Әлмәт татар дәүләт драма театрыТөркем:Казан театр укуханәсен тәмамлаучылар